Castello Sforzesco

pienoiskuva|Ilmakuva Castello Sforzescosta
Castello Sforzesco on Milanossa sijaitseva, nykyään museona toimiva linna, jonka rakentaminen alkoi 1300-luvulla. Castello Sforzesco toimi Milanon hallitsijoiden hovina, myöhemmin pelkkänä sotilasparakkina, kunnes se muutettiin 1800-luvun lopulla taidegalleriaksi.

pienoiskuva|Sforza-suvun vaakunoita kattomaalauksissa. Kaiverrus "Galeazzo Maria Dux Mediolani quintus" eli Milanon viidennen herttua Galeazzo Maria Sforzan vaakunat. Noin vuodelta 1468.

Historiaa
Milanoa 1300-luvulla hallinnut Viscontin hallitsijasuku rakennutti aiemmin pelkkänä linnoitteena toiminutta, tulevaa Castello Sorzescoa, ja otti paikan hovikseen. Galeazzo Visconti laajensi rakennusta 1360- ja 1370-luvuilla ja paransi linnoitteita. 1400-luvun alussa viimeiset Visconti-suvun hallitsijat Gian Galeazzo, Giovanni Maria ja Filippo Maria rakennuttivat linnan edessä olevan neliön muotoisen linnoitetun pihan, joka on 180 metriä leveä ja jota kiertävässä muurissa on neljä tornia. Vuonna 1447 Visconti-suku sammui ja kansa otti vallan käsiinsä. Ambrosian tasavallaksi kutsuttuna aikana (1447–1450) entinen hovi tuhottiin ja linna kärsi pahoja vaurioita.
pienoiskuva|Rochetta sisäpiha ja herttuatar Bona di Savoian torni

Sforza-suku
Ambrosian teokraattinen tasavalta ei ollut Milanon naapurivaltioiden mieleen, ja he tukivat Francesco Sforzan pyrkimyksiä kaapata Milanon poliittinen valta itselleen. Helmikuussa 1450 Milanoa piirittäneet Sforzan joukot valloittivat kaupungin, ja Sforza määräsi Castello Sforzescon kunnostamisen hovikseen. Vuonna 1452 aloitettiin uuden keskustornin rakentamistyö, johon liittyi myös muiden linnan osien koristelu etenkin Galeazzo Maria Sforzan aikana 1470-luvulla. Näinä vuosina Castello Sforzesco sai nykyisen nimensä Sforzan herttuasuvun mukaan, joka piti siellä hoviaan 85 vuotta. Milanon hallitsijana  vuonna 1494 toimi muun muassa Leonardo da Vincin suojelijana tunnettu Ludovico Sforza, jonka aikana linnan sisätilat koristeltiin loisteliaiksi.

1500-luvun alussa Castello Sforzesco vaurioitui lukuisissa taisteluissa, joita milanolaiset kävivät saksalaisten ja ranskalaisten kanssa. Ammusvarastona käytetty linnan torni räjähti vuonna 1521 ja vaurioitti linnan muitakin osia. 
pienoiskuva|Corte ducale sisäpiha

Valloitukset

Vuonna 1535 espanjalaiset joukot valtasivat Milanon ja ottivat Castello Sforzescon haltuunsa. He paransivat linnoitteita lisäämällä kaksitoista suurta vallisarvea eli bastionia. 150 vuotta myöhemmin Itävalta karkotti espanjalaiset, ja Itävallan joukot asuivat linnassa vuosina 1706–1796, kunnes Napoleonin johtamat ranskalaiset ottivat sen haltuunsa vuosiksi 1796–1814. Itävaltalaiset palasivat sotilasvoiman kanssa vielä vuosiksi 1814–1859, ja 1800-luvun lopulla Castello Sforzecso palautettiin milanolaisille 350 vieraan vallan miehitysvuoden jälkeen. Linna oli kärsinyt pahoja vaurioita vuosien aikana, sillä taideaarteet oli suureksi osaksi joko tuhoutuneet tai viety pois. Vuonna 1800 Napoleonin määräyksestä linnan eteen oli rakennettu aukio suihkulähteineen ja Milanon ydinkeskustaan vievä tie via Dante oli suoristettu siten, että Duomo di Milano oli nähtävissä linnan keskustornista.

Saatuaan linnan takaisin milanolaiset väittelivät keskenään 20 vuoden ajan linnan kohtalosta. Suunnitelmissa oli hävittää rakennus pyyhkien näin muiston vuosisatojen vieraasta vallasta. Linna päätettiin kuitenkin palauttaa entiseen loistoonsa. Vuonna 1905 Castello Sforzescon entisöintityöt valmistuivat arkkitehti Luca Beltramin suunnitelmien mukaan. Linna vaurioitui jälleen toisen maailmansodan pommituksissa. Suuret entisöintityöt valmistuivat vuonna 2005.
pienoiskuva|Castello Sforzesco rakennettuna bastionilinnoitukseksi, Bernardo Bellotto 1744

Taidemuseot
Castello Sforzescossa sijaitsee 12 taidemuseota, joissa on esillä muun muassa Michelangelon, Leonardo da Vincin ja Tintoretton töitä. Museot ovat auki ympäri vuoden ja niissä on myös vaihtuvia näyttelyitä. 
 Antiikin taiteen museo
 Kuvataidegalleria
 Egyptin taiteen museo
 Esihistoriallinen museo
 Koriste-esinemuseo
 Soitinmuseo
 Huonekalumuseo
 Achille Bertarelli-grafiikkakokoelma
 Valokuva-arkisto
 Arkeologinen ja numismaattinen kirjasto
 Museokirjasto ja Trivulziana-kirjasto
 Taidekirjasto ja Vinciana-kokoelma

 Lähteet 

Aiheesta muualla
 Castello Sforzescon kotisivut 
 kuvia ja historiaa 

Luokka:Italian linnat
Luokka:Milanon rakennukset ja rakennelmat